آج سرسبز کوہ و صحرا ہے ولی محمد ولی کی غزلیں
آج سر سبز کوہ و صحرا ہے 
ہر طرف سیر ہے تماشا ہے 
چہرۂ یار و قامت زیبا 
گل رنگین و سرو رعنا ہے 
معنی حسن و معنی خوبی 
صورت یار سوں ہویدا ہے 
دم جاں بخش نو خطاں مج کوں 
چشمۂ خضر ہے مسیحا ہے 
کمر نازک و دہان صنم 
فکر باریک ہے معما ہے 
مو بہ مو اس کوں ہے پریشانی 
زلف مشکیں کا جس کوں سودا ہے 
کیا حقیقت ہے تجھ تواضع کی 
یو تلطف ہے یا مداوا ہے 
سبب دل ربائی عاشق 
مہر ہے لطف ہے دلاسا ہے 
جوں ولیؔ رات دن ہے محو خیال 
جس کوں تجھ وصل کی تمنا ہے